Joventut celebrarà este dissabte la clausura de les activitats dels centres juvenils del curs 21/22
27 de maig 2022

![](/media/3doducn1/c1_mini_m1_fiestaclausuracurso21-22juventud.jpg?width=850&height=566.9886363636364)

El Departament de Joventut celebrarà este dissabte, 28 de maig, la festa de clausura de les activitats dels centres juvenils del present curs 2021/2022 amb una jornada que comptarà amb exhibicions de les escoles creatives, tallers, jocs, música, contacontes, exposicions i degustació i punt de venda de productes de comerç just.

El Casal Jove del Port de Sagunt acollirà d'11.00 a 21.00 hores totes estes activitats en un esdeveniment per al qual enguany s'ha convidat a la Tenda de Tot el Món, associació amb la qual enguany es commemorarà també el Dia Mundial del Comerç Just. Igualment estaran presents els grups de participació de la delegació.

**«Durant aquest any hem volgut aportar el nostre treball en la lluita contra el canvi climàtic, una amenaça que ens preocupa i posa en qüestió el nostre futur. El comerç just és una eina fonamental per a posar sentit comú i justícia a aquest món»**, manifesten des del departament.

Així, a les 11.00 hores serà l'acte de benvinguda que donarà el tret d'eixida a la jornada amb una exhibició de l'Esplai Menuts. Se succeiran un concert de l'Escola de Rock i mostres de les escoles de cinema, circ i còmic així com activitats del Club de Lectura i de grafit en l'exterior. També hi haurà tallers de comerç just i demostracions de les escoles de robòtica i de ball urbà.

Amb això s'arribarà a l'equador de la jornada i, després de l'aturada, a partir de les 18.00 hores, hi haurà més tallers, jocs, inflables i un 'berenar just'. A les 19.00 hores s'inaugurarà l'exposició _Empoderades. Dones del comerç just_. Posteriorment hi haurà una exhibició de dansa de la Universitat Popular i la lectura d'un manifest pel comerç just. Després, una lectura dramatitzada a càrrec de l'Aula Jove de Teatre donarà pas al concert de la Locomotora Jazz Band, amb la qual es tancarà la jornada.

A més a més, al llarg de tota la vesprada s'oferirà degustació de productes procedents del comerç just i haurà instal·lat un punt de venda d'estos.

![](/media/jkafol0s/c2_cartel_fiestaclausuracurso21-22juventud.jpg?width=600.7954545454546&height=850)

![](/media/dptfwdrf/c3_cartel_fiestaclausuracurso21-22juventud.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/festa-de-clausura-curs-21-22-joventut-sagunt-2022-05-27/ "Facebook")
*   [](http://twitter.com/share?url=https://aytosagunto.es/va/actualitat/festa-de-clausura-curs-21-22-joventut-sagunt-2022-05-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/festa-de-clausura-curs-21-22-joventut-sagunt-2022-05-27/ "Linked In")
*   [](mailto:?body=https://aytosagunto.es/va/actualitat/festa-de-clausura-curs-21-22-joventut-sagunt-2022-05-27/)